b'\n_START_ARTICLE_\nSS-Aseveljet\n_START_PARAGRAPH_\nSS-Aseveljet ry oli 1942\xe2\x80\x931944 toiminut suomalainen j\xc3\xa4rjest\xc3\xb6, joka toimi suomalaiseen SS-vapaaehtoispataljoonaan kuuluneiden asevelij\xc3\xa4rjest\xc3\xb6n\xc3\xa4 ja loppuvaiheessa my\xc3\xb6s heid\xc3\xa4n tarpeitaan hoitavana toimistona.\n_START_SECTION_\nToiminta\n_START_PARAGRAPH_\nSS-aseveljet ry perustettiin 1. marraskuuta 1942 suomalaisten Waffen-SS-vapaaehtoisten yhdyssiteeksi ja sen teht\xc3\xa4v\xc3\xa4ksi m\xc3\xa4\xc3\xa4riteltiin heid\xc3\xa4n asevelihenkens\xc3\xa4 yll\xc3\xa4pit\xc3\xa4minen sek\xc3\xa4 saksalais-suomalaisen aseveljeyden lujittaminen. J\xc3\xa4seniksi p\xc3\xa4\xc3\xa4siv\xc3\xa4t v\xc3\xa4hint\xc3\xa4\xc3\xa4n puolen vuoden ajan Waffen-SS:\xc3\xa4\xc3\xa4n kuuluneet suomalaiset. Yhdistyksen puheenjohtajana toimi j\xc3\xa4\xc3\xa4k\xc3\xa4rieverstiluutnantti ja kirkkoherra Kalervo Kurkiala. Sihteerin\xc3\xa4 oli Jukka Tyrkk\xc3\xb6 ja rahastonhoitajana Olli Somersalo._NEWLINE_Helmikuusta 1944 alkaen SS-Aseveljet my\xc3\xb6s jatkoi SS-Vapaaehtoistoimiston toimintaa. J\xc3\xa4rjest\xc3\xb6n toimisto sijaitsi Helsingiss\xc3\xa4 Is\xc3\xa4nmaallisen Kansanliikkeen talon kolmannessa kerroksessa, osoitteessa Kansakoulukatu 8 A 5. Vapaaehtoisena saksassa palvellut Mika Hellemaa hoiti toimistoa arkisin klo 10\xe2\x80\x9315 v\xc3\xa4lill\xc3\xa4._NEWLINE_J\xc3\xa4rjest\xc3\xb6 lakkautettiin valtioneuvoston p\xc3\xa4\xc3\xa4t\xc3\xb6ksell\xc3\xa4 syksyll\xc3\xa4 1944, sill\xc3\xa4 Moskovan v\xc3\xa4lirauhansopimuksen 21. artikla edellytti Suomea lakkauttamaan kaikki \xe2\x80\x9dfasistiset\xe2\x80\x9d j\xc3\xa4rjest\xc3\xb6t. SS-aseveljet kuului niihin j\xc3\xa4rjest\xc3\xb6ihin, jotka Urho Castr\xc3\xa9nin hallitus lakkautti heti ensimm\xc3\xa4isin\xc3\xa4 23. syyskuuta, v\xc3\xa4litt\xc3\xb6m\xc3\xa4sti rauhansopimuksen astuttua voimaan.'